[{"text_idx": "#000002", "text": "Ddaru ni gyfarfod a\u0302 Richard yn wreiddiol yn ystod ein \u2018pop-up\u2019 yn y farchnad wych ar Druid St yn Ne Llundain, sydd yn anffodus ddim yn bodoli mwyach. Roedd hi\u2019n ddiwrnod hir, ac mae\u2019n wir i ddweud doeddem ni ddim yn gwybod beth oeddem am wneud wrth i ni agor y bore hwnnw. Daeth Richard i\u2019r adwy gan hefyd cadw ein boliau yn llawn gyda\u2019r bara gorau da ni erioed wedi blasu."}, {"text_idx": "#000003", "text": "Yn ystod Gw\u0302yl Fwyd y Fenni eleni daethom ar ei draws eto tra roedd yn rhoi cyhoeddusrwydd i\u2019w lyfr newydd gydag un o\u2019r cyd-awduron Eve Hemingway. Am lyfr hynod brydferth, ddiddorol a\u2019r gorau oll, yn cynnwys holl gyfrinachau bara gorau yn y dref. Mae Bread & Butter yn llythyr cariad i\u2019r ddau gynnyrch gogoneddus, artisan hyn sydd wedi bod ar ein byrddau ers canrifoedd. Llongyfarchiadau i Richard, Grant ac Eve ar lyfr gwych."}, {"text_idx": "#000004", "text": "Beth oedd eich swydd gyntaf? A\u2019ch swydd gyntaf ym myd bwyd?\nDwi ddim yn falch o\u2019m swydd gyntaf. Mewn gwirionedd, ma\u2019 gen i gywilydd ohono. Nid oedd llawer o waith ar gael yn y pentref, ffermydd oed y cyflogwyr mwyaf ac mi nes i weithio ar fferm wyau. Nid ffarm lawn o gywion ieir hapus gyda digon o le ond y math ofnadwy gyda chewyll wedi\u2019i stacio fel blychau mewn warws. Weles i ddim cyw ia\u0302r tan y drydedd flwyddyn o\u2019n i yno, a phan wnes i, chymrodd o fawr o amser i mi adael. Diwydiant ffiaidd.\nFy swydd fwyd gyntaf oedd pan yn 25 oed ac fel KP yn Nhafarn y Charles Bradlaugh yn Northampton. Roeddwn wrth fy modd a\u0302 bwyd ac roeddwn eisiau gweithio mewn cegin. Mae\u2019n rhaid i mi ddweud fy mod wedi fy synnu gan ba mor anodd oeddwn i\u2019n ei chael. Dwi ddim yn meddwl fy mod erioed wedi gweithio\u2019n galed iawn o\u2019r blaen. Roedd y Chef Brett yn athro gwych. Dwi\u2019n dal i goginio\u2019i bwyd heddiw. Ei chilli yw\u2019r gorau i mi flasu erioed."}, {"text_idx": "#000005", "text": "Beth yw eich cof bwyd cynharaf?\nRhaid dweud bara fy Nain! Roedd hi\u2019n gwneud torthau gwenith cyflawn hyfryd. Dwi\u2019n dal i gofio sut roedd yn blasu. Blas gwenith mawreddog gyda melysrwydd bach. Dwi\u2019n cofio\u2019r toes yn codi mewn powlen wedi\u2019i orchuddio a\u0302 thywel te wrth ymyl yr aga tra roedd cinio dydd Sul yn cael ei baratoi. Roedd rhywbeth bob amser yn eplesu wrth i fy Nhaid wneud gwin gydag unrhyw beth y gallai gael ei ddwylo arno. Plisg pys (gwin bwdin braf), pannas (da gyda chyw ia\u0302r), Mafon (dim ond da i yfed). Roeddent yn ffodus iawn i gael gardd a pherllan mor hardd a helaeth. Roeddwn wrth fy modd yn ymweld."}, {"text_idx": "#000007", "text": "Beth yw\u2019r camddealltwriaeth fwyaf am fara?\nMae pobl yn meddwl bod bara yn eich llenwi, ac yn eich gwneud yn hwyrdrwm. Mae bara gwael yn gwneud i chi deimlo fel \u2018na. Mae glwten yn anodd ei dreulio ac mae angen ei eplesu yn araf i\u2019w dorri i lawr a gwneud y bara yn fwy maethlon. Gellir gwneud bara archfarchnad o\u2019r dechrau i\u2019r diwedd mewn 2 awr! Mae ein bara yn cymryd 36 awr i\u2019w wneud! Mae unrhyw surdoes yn llawer haws i\u2019w dreulio ac felly mae\u2019n fwy ysgafn ar eich stumog. Rwy\u2019n gwybod bod bwytawyr gla\u0302n yn hoffi meddwl ei fod yn wenwyn, ond mae\u2019n ddrwg gen i, mae angen i chi brynu bara gwell!"}, {"text_idx": "#000008", "text": "Beth yw\u2019r cynhwysyn sy\u2019n cael ei danddefnyddio mwyaf?\nNid dim ond dweud hyn wrth fod yn cw\u0302l (Gill Meller / Jenny Linford, dwi\u2019n edrych arnoch chi), ond mae\u2019n bryd! Mae nifer o bobl ag obsesiwn yngly\u0302n a\u0302 gwneud popeth yn gyflym (Jamie Oliver ... Rwy\u2019n dal i dy garu di), ond y blas a gewch chi o goginio prydau arbennig dros amser hir i mi yw\u2019r profiad mwyaf rhyfeddol o wobrwyol. Byddwn i\u2019n mynd mor bell i ddweud ei bod yn amhosib gwneud ragu da o dan 4 awr. Oes, amser ... a sudd picl."}, {"text_idx": "#000009", "text": "Beth yw eich trychineb cegin waethaf?\nNes i roi popty ar da\u0302n wrth goginio pwdin Swydd Efrog yn nhafarn Y Charles Bradlaugh yn Northampton. Ar fy Sul cyntaf ar ben fy hun. Doeddwn i ddim yn gwybod ei fod yn da\u0302n olew a rhois dwr drosto."}, {"text_idx": "#000010", "text": "Pam wnaethoch chi sefydlu The Snapery?\nYn fyr, rwyf wrth fy modd efo bara. Rown i\u2019n cyffroi bob tro o\u2019n i\u2019n gwneud toes. Sylweddolais fod toes gyda chynnwys mawr o wenith cyflawn yn arogli fel diwrnod glawog ar faes a gynaeafwyd. Rown i\u2019n hoffi hynny oherwydd roeddem ni wedi ein hamgylchynu gan wenith lle\u2019r cefais fy magu. Rown i\u2019n hoff iawn o amser cynaeafu. Rwy\u2019n dyn hiraethus, ac angerddol."}, {"text_idx": "#000012", "text": "Gyda be\u2019 mae Halen Mo\u0302n yn mynd orau?\nMae Halen Mo\u0302n tsili a garlleg ar borc rhost yn chwythu\u2019r meddwl!"}, {"text_idx": "#000015", "text": "Beth sy\u2019n gwneud y gwahaniaeth rhwng pla\u0302t bwyd da ac un anhygoel?\nGallwch wneud bwyd da gyda sgiliau, ond mae cariad sy\u2019n gwneud rhywbeth anhygoel."}]